《登军山用徐澹庐韵》
清代·周曾锦

平生爱山游，腰脚不遑惜。朅来登车峰，一揽江天碧。

山中猿与鹤，大半隶仙籍。老树拱揖人，飞花笑迎客。

槛泉一何清，瀹茗吸云液。一坐憺忘归，千岩黯将夕。

惊风振天末，落日逗云隙。回首望城闉，人间何役役。

行当谢尘劳，归隐就泉石。君看冥冥鸿，没影寥天一。

作者简介：周曾锦，字晋琦，江苏通州人。光绪丙午优贡，官浙江县丞。有《藏天室诗》。